Lav et referat af nedenstående tekst:

Tekst:
Der er gået valgkamp i de danske krigsskibe - helt nøjagtigt 53 fartøjer. På et møde i kantinehallen på Orskov Yard i Frederikshavn mødtes værftsarbejdere, skibsbyggere, fagforeningsfolk og folketingskandidater forleden for sammen at kæmpe mod beslutningen om at sende reparation og vedligeholdelse af dansk krigsmateriel i udbud i EU. Ifølge skibsbyggerne sender forsvarsminister, Nicolaj Wammen, millionordrer og masser af arbejdspladser ud af Nordjylland, fordi EU nu skal have lov til at reparere og vedligeholde de danske krigsskibe. Mathis Værft i Aalborg er en af dem, der har mistet opgaver på at reparere og vedligeholde skibe, de tilmed selv har bygget. -Vi har mistet halvanden million kroner på tre redningsbåde. Det skal vi nok overleve, men på længere sigt mister vi ekspertise og know-how, og hvad gør vi så i fremtiden. Det kan jo ikke nytte noget, at alting skal ud og væk. Den aftale, forsvarsministeren er i gang med nu, ødelægger de danske værfter helt og holdent, siger Niels Mathiesen, ejer af Mathis Værft. Der var enighed fra højre til venstre i panelet af de nordjyske folketingskandidater. -Vedligeholdelse af krigsskibe skal blive i Danmark. Vi må prøve at få stoppet beslutningen, lød den gennemgående melding. Den radikale folketingskandidat i panelet kunne dog godt følge forsvarsministeren i udbudstanken. -Det er bedst, hvis opgaverne kan blive her i Danmark, men udbud er med til at holde os skarpe, siger den nordjyske folketingskandidat, Jesper Hansen. En anden nordjysk folketingskandidat, Preben Bang Henriksen, er uenig. -Jeg er rigtig godt træt af, at ministeriets embedsmænd har valgt den løsning, der er sikrest for dem selv og ikke har set på den løsning, der giver arbejdspladser til Danmark og Nordjylland. Forsvarsminister Nikolaj Wammen fastholder, at EU-traktaten forpligter ham til at sende vedligeholdelsen af de danske krigsskibe i udbud. Men et responsum fra et af landets førende advokatfirmaer, Gorrissen Federspiel fastslår, at det ikke er nødvendigt med udbud i udlandet, når det handler om krigsmateriel. -Den konklusion bør give stof til eftertanke i forsvarsministeriet. Vi har trods alt noget at hemmeligholde lige nøjagtig på de her skibe, siger Preben Bang Henriksen, der allerede har protesteret mod EU-udbuddet overfor erhvervsministeren og forsvarsministeren.

Referat:
Ørskov Værftet i Frederikshavn blæser nu til kamp mod forsvarsministeren. På et vælgermøde i værftets kantinehal angriber folketingskandidater fra alle partier ministerens beslutning om at lade udenlandske værfter byde ind på reparation og vedligeholdelse af alle krigsskibene i Danmark.